作者:葛長庚
標題:摸魚兒
內容:問蒼江、舊盟鷗鷺。年來景物誰主。悠悠客鬢知何似，吹滿西風塵土。渾未悟。漫自許。功名談笑侯千戶。春衫戲舞。怕三徑都荒，一犁未把，猿鶴笑君誤。君且住。未必心期盡負。江山秋事如許。月明風靜蘋花路。敧枕試聽鳴櫓。還又去。道喚取。陶泓要草歸來賦。相思最苦。是野水連天，漁榔四處，蓑笠佔煙雨。